爲先雲洲賦塵外地
作者：釋文珦
朝代：宋

paragraphs: 狂賈何人斯，曾莫犬豕若。
包藏竊國機，直爾棄天爵。
逆罪浮草莽，盜術逾跖蹻。
殛死於荒陬，厲肉不中臛。
竄賊亦云晚，帝脈以微弱。
倉扁皆拱手，神聖難救藥。
興亡誰召之，禮樂至銷鑠。
兵戈滿天地，騰沸猶鼎鑊。
億萬蒼生命，枕藉委溝壑。
寰中蕩無章，吾徒曷棲託。
頼有塵外地，猶堪遂飛躍。
泉石盡清奇，烟霞地參錯。
有客賦歸來，楸枰見高著。
真是離聲名，非唯解纓絡。
山心極閒曠，雲蹤忘住著。
長歌松月高，晏坐林花落。
游衍狎漁樵，追隨任猿鶴。
他年四方志，此日三生約。
終逃小草譏，嘉遯自成樂。
於焉以求志，爲記良不惡。